TACC คาดรายได้ปี 63 เหลือทรงตัว เซ่นพิษ “โควิด” ปรับแผนเน้นออกเครื่องดื่มส่ง ALL Cafe
TACC คาดรายได้ปี 63 เหลือทรงตัว เซ่นพิษ “โควิด” ปรับแผนเน้นออกเครื่องดื่มส่ง ALL Cafe
28 เม.ย. 2563

นางจิรพรรณ คชฤทธิ์ชูแสง รองกรรมการผู้จัดการ บริษัท ที.เอ.ซี.คอนซูเมอร์ จกัด (มหาชน) หรือ TACC เปิดเผยว่า บริษัทปรับลดเป้าหมายรายได้ในปีนี้ลงมาเหลือทำได้ใกล้เคียงกับปีก่อน จากเดิมที่คาดจะเติบโตได้ 10-15% และจากปีก่อนมีรายได้อยู่ที่ 1,529.96 ล้านบาท เนื่องจากได้รับผลกระทบจากการแพร่ระบาดของเชื้อไวรัสโควิด-19 ทำให้ยอดขายปรับตัวลดลง
ขณะที่ธุรกิจผลิตเครื่องดื่มในโถกดมียอดจำหน่ายลดลง เนื่องจากจำนวนผู้บริโภคที่เข้าร้านสะดวกซื้อ 7-11 น้อยลง หลังประชาชนเก็บตัวอยู่บ้านในช่วงโควิด-19 รวมถึงการประกาศเคอร์ฟิว ทำให้ต้องปิดร้านตามระยะเวลาที่ทางการกำหนด ทำให้บริษัทปรับกลยุทธ์มาเน้นเครื่องดื่ม ALL Cafe มากขึ้น โดยได้ออกเครื่องดื่มใหม่ ได้แก่  Fruit Tea สกัดจากใบชาสดหอมกลิ่นผลไม้ และเครื่องดื่ม Mango Splash ถือเป็นการออกผลิตภัณฑ์ใหม่ตามแผนที่วางไว้
พร้อมกันนั้น ยังชะลอการขยายธุรกิจคาแรคเตอร์ไปในตลาดต่างประเทศจนกว่าสถานการณืโคงิด-19 จะดีขึ้น โดยปัจจุบันบริษัทเป็นตัวแทนดูแล Licensee ครอบคลุม 7 ประเทศ ได้แก่ ไทย, สิงคโปร์, มาเลเซีย, กัมพูชา, เมียนมา, ลาว และเวียดนาม ซึ่งก่อนหน้านี้บริษัทวางแผนรุกตลาดเวียดนามเต็มที่ ขณะเดียวกันในประเทศไทยผู้ที่ได้รับ Licensee ไปจากบริษัทฯ ส่วนหนึ่งจำหน่ายผ่านหน้าร้าน หรือขายในห้างสรรพสินค้าก็ได้รับผลกระทบพอสมควร
“เราได้ปรับกลยุทธ์การขายในช่วงโควิด-19 โดยเน้นการขายผ่าน All Cafe มากขึ้น และลดในส่วนของเครื่องดื่มโถกด รวมถึงชะลอการขยายตลาดต่างประเทศของธุรกิจคาแรคเตอร์ ขณะเดียวกันได้เพิ่มอีกขาหนึ่ง คือ Operational Efficiency เนื่องด้วยเราขายได้น้อยลง ทำให้เรามีเวลามาดูหลังบ้านมากขึ้น ซึ่งน่าจะส่งผลดีต่อกำไรของบริษัทปรับตัวดีขึ้น อย่างไรก็ตามจาก 3 ธุรกิจหลัก เราก็ได้ลดการดำเนินงานลงไป 2 ขา และเน้นเพิ่มขึ้น อีก 2 ขา”นางจิรพรรณ กล่าว
อย่างไรก็ตาม ขณะนี้บริษัทอยู่ระหว่างเตรียมความพร้อมเพื่อกลับมาประกอบธุรกิจตามปกติภายหลังสถานการณ์คลี่คลาย บริษัทจะมุ่งเน้นกลยุทธ์ 4 ส่วน คือ ธุรกิจผลิตเครื่องดื่มโถกดให้เติบโตได้ตามเดิมจากการเน้นทำโปรโมชั่นร่วมกับสินค้าภายในร้าน 7-11 และออกผลิตภัณฑ์ใหม่ที่สร้างความตื่นเต้นให้กับผู้บริโภค แต่การเติบโตหลังจากคงไม่ได้อิงไปกับการขยายสาขาของ 7-11 มากนัก หลังกลยุทธ์ของผู้ประกอบการร้าน 7-11 เปลี่ยนไป แต่ยังคงออกเครื่องดื่มใหม่ใน ALL Cafe อย่างต่อเนื่อง รวมถึงธุรกิจคาแรคเตอร์ ก็เตรียมที่จะเดินหน้าขยายตลาดต่างประเทศตามแผน คาดว่าจะเห็นความชัดเจนได้ในปี 64
อย่างไรก็ตามสัดส่วนรายได้ของธุรกิจจากนี้ภาพน่าจะยังไม่เปลี่ยนแปลงมากนัก โดยธุรกิจผลิตเครื่องดื่มในโถกดยังเป็นตัวสร้างรายได้หลักอยู่ แม้การเติบโตจะเป็นตัวเลขหลักเดียวมาตลอด ขณะที่เครื่องดื่มใน All Cafe แม้สัดส่วนรายได้ยังไม่มากนัก แต่มีการเติบโตอย่างรวดเร็ว หรือเป็นตัวเลขสองหลัก เนื่องจากมีการเติบโตไปตามสาขาร้าน 7-11 และเทรนด์ของผู้บริโภคแปลงไปดื่มเครื่องดื่มชงสดมากขึ้น ส่วนธุรกิจคาแรคเตอร์ ในปีที่ผ่านมามีการเติบโตเป็นเท่าตัว แต่ในปีนี้มองว่าน่าจะเห็นการชะลอตัวลง
ด้านการขายผลิตภัณฑ์เครื่องดื่มเข้าไปใน Cafe Business ล่าสุดบริษัทขายสินค้าประเภทท็อปปิ้งให้กับร้านกาแฟพันธุ์ไทย แม้ว่าปัจจุบันยอดขายยังไม่มากนัก เนื่องด้วยสถานการณ์โควิด-19 ที่เข้ามากระทบ แต่กลยุทธ์หลังจากนี้บริษัทจะหาสินค้าเพิ่มเติมเพื่อผูกกันในระยะยาว และให้ความสำคัญกับร้านที่มีอยู่แล้ว อย่าง ร้านแบล็คแคนยอน เป็นต้น
นางจิรพรรณ กล่าวว่า จากนี้พฤติกรรมของผู้บริโภคจะเปลี่ยนไป โดยเฉพาะการวางแผนการจับจ่ายใช้สอยก่อนออกจากบ้านมากขึ้น จากเดิมที่ไม่ได้มีการวางแผนมากนัก สิ่งที่บริษัทจะทำต่อไปคือ ทำอย่างไรให้สินค้าของ TACC ไปอยู่ในแผนการซื้อสินค้าของผู้บริโภค รวมถึงเข้าไปอยู่ในระบบดิลิเวอรี่ เช่น การออกแบบแพ็คเกจที่เหมาะสมกับแพลตฟอร์มนั้นๆ  โดยปัจจุบันสัดส่วนดิลิเวอรี่เครื่องดื่มคิดเป็น 10% ของอาหาร ขณะที่บริการดิลิเวอรี่ของร้าน 7-11 ยังเป็นตัวเลขหลักเดียว ซึ่งบริษัทอยู่ระหว่างการสร้างแบรนด์ให้เป็นไปในแนวทางดังกล่าว
สำหรับแนวโน้มผลการดำเนินงานในไตรมาส 2/63 คาดว่ารายได้น่าจะทำได้ใกล้เคียงกับไตรมาส 1/63 เนื่องจากผลกระทบจากโควิด-19 ที่มีผลต่อยอดขายพอสมควร และยังไม่มีวันหยุดสงกรานต์เหมือนทุกปี แต่ในแง่ของกำไรมองว่ายังไม่กระทบ จากการเน้นขายสินค้าที่มีอัตรากำไร (มาร์จิ้น) สูง และยังขายได้อย่างต่อเนื่อง
ส่วนสภาพคล่องทางการเงิน บริษัทยืนยันว่ายังมีฐานะทางการเงินที่แข็งแกร่ง โดยมีเงินสดในมือหลัก 100 ล้านบาท รวมถึงปีนี้ไม่มีแผนการลงทุนขนาดใหญ่ เป็นเพียงการลงทุนเพื่อสนับสนุนการขายและการผลิตปกติที่จะใช้เงินไม่ถึง 10 ล้านบาท ขณะที่บริษัทยังคงดูแลพนักงานเป็นอย่างดี โดยให้ค่าครองชีพพิเศษเพิ่มเติมสำหรับพนักงานที่ทำงานจากที่บ้าน เพื่อช่วยเหลือเรื่องค่าไฟ และพนักงานที่ทำงานโรงงานก็แจกหน้ากากอนามัย และสนับสนุนด้านต่างๆ ซึ่งจากนี้การทำงานของ TACC จะเป็นในรูปแบบการทำงานจากที่บ้าน 70% ต่อ 30% จนกว่าจะค้นพบวัคซีนป้องกันโรคระบาดดังกล่าว